Juraj Martinović

**Juraj Martinović** (Sarajevo, 24. maj 1936 – Sarajevo, 3. august 2021) bio je bosanskohercegovački književni historičar, prevodilac, član Akademije nauka i umjetnosti BiH, član SAZU, te gradonačelnik Sarajeva.

## Biografija 
Završio je studij jugoslovenskih književnosti i srpskohrvatskog jezika na Filozofskom fakultetu u Sarajevu 1962. Postdiplomski studij pohađao je na Filozofskom fakultetu u Ljubljani, gdje je odbranio magistarsku tezu pod nazivom: Vplivi srbskohrvatske narodne književnosti na slovensko epiko med leti 1848. in 1858 (Uticaji srpskohrvatske narodne književnosti na slovensku epiku između 1848. i 1858. godine) (1969). 

Na istom Fakultetu odbranio je doktorsku disertaciju pod nazivom: Poezija Dragotina Ketteja (1975). Na Filozofskom fakultetu u Sarajevu radio je od 1963. Prošao je sva univerzitetska zvanja. Predavao je slovensku književnost i Hrvatsku književnost. Bio je dekan OOUR-a za filologiju i dekan Filozofskog fakulteta u Sarajevu.

Osnovno područje naučnog i stručnog interesa bila mu je novija slovenska književnost, s težištem na periodu od romantizma do moderne, kao i komparativno izučavanje južnoslavenskih književnosti te hrvatska i bosanskohercegovačka književnost.

Objavio je veći broj knjiga, prijevoda (sa slovenskog jezika) i oko 150 naučnih i stručnih radova u relevantnim naučnim časopisima (*Slavistična revija*, *Književna istorija*, *Zbornik za slavistiku Matice srpske*, *Radovi Filozofskog fakulteta u Sarajevu*). Bio je član redakcije *Izraza*. Učestvovao je u projektima: Hrvatska lijeva inteligencija 1918–1945, Pripremni radovi za istoriju književnosti Bosne i Hercegovine, Znameniti Slovenci v BiH pri Gledališkem muzeju u Ljubljani.

Juraj Martinović bio je direktor Instituta za jezik i književnost u Sarajevu (1985–1989), te predsjednik Skupštine grada, tj. gradonačelnik Sarajeva (1989–1990). Bio je član Slovenske akademije nauka i umjetnosti i ANUBiH. Također je bio član P.E.N. Centra Bosne i Hercegovine.

Dobitnik je nagrade Župančičeva listina (1977), Šestoaprilske nagrade Grada Sarajeva i 27-julske nagrade SRBiH (1987). Govorio je slovenski, ruski, engleski i francuski. 

## Posebna izdanja 
* *Apsurd i harmonija. Jedno viđenje Prešernovog pjesničkog djela*, "Svjetlost", Sarajevo, 1973, 389 str.
* *Poezija Dragotina Ketteja*, Slovenska matica, Ljubljana, 1976, 253 str.
* *Dragotin Kette*, Partizanska knjiga, Ljubljana 1978, 203 str.
* *Sonetni vijenac Franceta Prešerna*, Zavod za udžbenike i nastavna sredstva, Beograd, 1983, 148 str.
* *U kosoj projekciji. Ogledi i rasprave iz slovenačke književnosti*, "Svjetlost", Sarajevo, 1986, 382 str.
* *Posunovraćeno vrijeme* [poezija], Vodnikova domačija, Biblioteka "Egzil-abc", Ljubljana, 1994.

## Prevedene knjige 
* Ivan Cankar, *Kuća Marije Pomoćnice – Nina* (preveo sa slovenskog i priredio), "Veselin Masleša", Sarajevo, 1981.
* Ivan Tavčar, *Visočka kronika* (preveo sa slovenskog i priredio), "Veselin Masleša", Sarajevo, 1983.
* Taras Kermauner, *Menuet municijom* (s pogovorom), "Veselin Masleša", Sarajevo, 1976.
* Josip Vidmar, *Razumijevanje književnog stvaranja*, "Veselin Masleša", Sarajevo, 1977.
* Dr. Ferdo Gestrin – dr. Vasilij Melik, *Istorija Slovenaca od kraja 18. stoljeća do 1918*, "Svjetlost", Sarajevo, 1980.
* Janez Rotar, *Struktura i iskaz*, "Svjetlost", Sarajevo, 1980.
* Vid Pečjak, *Stvaranje psihologije*, "Svjetlost", Sarajevo, 1984.
* Drago Jančar, *Kratki izvještaj iz dugo opsjednutog grada*, PEN centar Bosne i Hercegovine, Sarajevo, 1999.
* Stane Bernik, *Arhitekt Zlatko Ugljen*, Međunarodna galerija portreta Tuzla, Tuzla, 2002.

## Literatura 
* Spomenica 60. godišnjice Filozofskog fakulteta u Sarajevu (1950–2010), Filozofski fakultet, Sarajevo 2010, 161-162.
* Juraj Martinović, ANUBiH, http://www.anubih.ba/index.php?option=com_content&view=article&id=159%3Ajuraj-martinovi&catid=27%3Anew-to-joomla&Itemid=54&lang=hr
* Juraj Martinović, SAZU, http://www.sazu.si/o-sazu/clani/juraj-martinovic.html
* Juraj Martinović, P.E.N. Centra Bosne i Hercegovine, https://web.archive.org/web/20120427174928/http://www.penbih.ba/kojeko/martinovic.htm

  

Kategorija:Rođeni 1936.
Kategorija:Umrli 2021.
Kategorija:Biografije, Sarajevo
Kategorija:Odsjek za književnosti naroda Bosne i Hercegovine Filozofskog fakulteta u Sarajevu
Kategorija:Dekani Filozofskog fakulteta u Sarajevu
Kategorija:Članovi ANUBiH
Kategorija:Članovi SAZU
Kategorija:Gradonačelnici Sarajeva
Kategorija:Dobitnici Šestoaprilske nagrade
Kategorija:Bosanskohercegovački prevodioci
Kategorija:Članovi P.E.N. Centra Bosne i Hercegovine
Kategorija:Bosanskohercegovački političari
Kategorija:Jugoslavenski političari
Kategorija:Jugoslavenski komunisti
Kategorija:Bosanskohercegovački komunisti